送黄莘任道赴揚州主學
作者：王令
朝代：宋

paragraphs: 子之來兮東之舟，暮不至兮誰牽以留。
子之去兮西之馬，朝何亟兮不秣而駕。
駕胡適兮徂揚，揚之郊兮泮之央。
泮之冰兮春之水，泮之莪兮芽茁於涘。
泮之鷺兮潔白以止，泮之土兮除掃不滓。
泮之人兮立以望子，久不可待兮足併以跂。
子未至兮謂奚，子之至兮何以慰之。
招其來而挽其去，納以寛而不嚴以恕。
增其長而救厥玷失，培其根而使華以實。
泮之人兮子喜，子先何適兮不夙吾治。